ચૂંટણી પહેલા હિમાચલમાં ભાજપ તરફી લહેર હતી. કોંગ્રેસના શાસનથી હિમાચલની પ્રજા કંટાળી છે, પણ સામે ભાજપની મોદી સરકારના નોટબંધી અને જીએસટી જેવા પગલાથી પ્રજામાં ભારોભાર નિરાશા વ્યાપેલી જોવાઈ હતી. પ્રજાનો ઝોક કઈ તરફ રહેશે, તે કહેવું હાલ તો મુશ્કેલ છે. દેવભૂમિ હિમાચલના મુખ્યપ્રધાન વીરભદ્રસિંહ છ વખત સીએમ રહી ચુક્યા છે. જો કોંગ્રેસ જીતશે તો તેઓ સાતમી વખત સીએમ બનશે, અને તે એક રેકોર્ડ પ્રસ્થાપિત કરશે. ભાજપના સીએમ પદના ઉમેદવાર પ્રેમ કુમાર ઘુમલ બે વખત સીએમ બની ચુક્યા છે. બન્ને સીએમ પદના નેતાઓ નવી બેઠક પર પોતાનું નસીબ અજમાવી રહ્યા છે. કોંગ્રેસ 10 વર્ષથી અર્કી જીતી શકી નથી. પણ હાલના સીએમ વીરભદ્ર સિંહ અર્કીથી ચૂંટણી લડી રહ્યા છે. જ્યારે ભાજપના પ્રેમ કુમાર ઘુમલ સુજાનપુરથી ચૂંટણી લડી રહ્યા છે, તેમની સામે કોંગ્રેસના રાજેન્દ્ર રાણા લડત આપી રહ્યા છે. ભાજપના સીએમ પદના ઉમેદવાર પ્રેમ કુમાર ઘુમલે મતદાન કર્યા પછી કહ્યું હતું કે અમે 60 પ્લસ બેઠકો જીતવાનો ટાર્ગેટ મુક્યો છે. બીજી તરફ કોંગ્રેસના વીરભદ્ર સિંહે પોતાની જીતનો દાવો કર્યો હતો. કોંગ્રેસ પુરેપુરી બહુમતીથી સરકાર બનાવશે. ભાજપના 60 પ્લસના ટાર્ગેટ પર ટોણો માર્યો હતો, અને કહ્યું હતું કે અફીણ ખાઈને ભાજપવાળા બોલી રહ્યા છે. ભાજપ હિમાચલમાં 60થી વધુ બેઠકો કદાપી લાવી નહી શકે. જીએસટીથી આજે દેશની જીડીપીને નુકશાન થયું છે. આમ સામસામેના આક્ષેપપ્રતિઆક્ષેપ વચ્ચે મતદાન સંપન્ન થયું હતું.